钦定古今图书集成/方舆汇编/边裔典/第113卷 > 《何承天传后论》宋·书
## 钦定古今图书集成/方舆汇编/边裔典/第113卷 > 《何承天传后论》宋·书

史臣曰：“治边之术，前世言之详矣。戎夷狡黠，飘迅难
虞，必宜完其嶂塞，谨其烽柝，使来迳可防，去涂易梗，
然后乃能禁暴止奸，养威攘寇。汉世案秦旧迹，严塞
以限外夷；吴魏交战，亦以江淮为疆场。莫不先凭地
险，却保民和，且守且耕，伺隙乘衅。高祖受命，王略未
远，虽绵河作守，而兵孤援阔，盛衰既兆，用启戎心。盖”
由王业始基，经创多阙，先内后外，以至于此乎？自兹
以降，分青置境，无围守之宜，阙耕战之略，恃寇不来，
遂无其备。周汉二策，在宋顿亡，遂致胡马横行，曾无
藩落之固，使士民跼苍天，蹐厚地，系虏俘囚，而无所
控告，哀哉！承天安边，论博而笃矣，载之云尔。